|  |  |
| --- | --- |
| Numri i lëndës: | 2020:066407 |
| Datë: | 11.01.2024 |
| Numri i dokumentit: | 05180634 |

**P.nr.110/23**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurit Z. T.nga fshati G. e E. Komuna L., për shkak të veprës penale Mbajtja në pronësi të paautorizuar të armëve nga neni 366 par. 1 të KPRK-së, i akuzuar sipas aktakuzës së Prokurorisë Themelore në Prishtinë - Departamenti për Krime të Rënda, PP/I Nr.80/2020, të datës 09.06.2020, pas mbajtjes së shqyrtimit fillestar publik me datë 10.01.2024, në prani të Prokurorit të Shtetit Blerim Igrishta, të pandehurit Z. T., dhe mbrojtëses së tij avokates V. B., me datë 10.01.2024 publikisht shpalli, dhe përpiloi këtë:

**A K T G J Y K I M**

Kundër tё pandehurit:

**Z. T.**, i biri i Sh. dhe H., e gjinisë M.i lindur me ... në fshatin G. e E., Komuna e L., ku edhe jeton, me numër personal të letërnjoftimit ..., i martuar baba i një fëmije, ka të kryer shkollën e mesme, i gjendjes së mesme ekonomike, shqiptar, shtetas i Republikës së Kosovës,

**Ë SH T Ë    F A J T O R**

**Sepse:**

Prej kohës së pavërtetuar, në shtëpinë e tij në fshatin G. e E., Komuna e L., ka mbajtur në pronësi, kontroll ose posedim armë në kundërshtim me ligjin e zbatueshëm lidhur me armët e tilla, ndërsa me datën 11.02.2020 rreth orës 01:35 gjatë patrullimit, policia ka hyrë në një lokal në fshatin S., Komuna e L., ku kanë hasur një numër të konsiderueshëm të personave që po loznin me letra dhe gjatë kontrollit nën një tavolinë kanë gjetur dhe sekuestruar një armë të tipit "Husqvarna" , me nr.serik ..., e kalibrit 9mm dhe një karikator me 6 fishekë të kalibrit 9mm, për të cilën i pandehuri ka pranuar se arma është e tij.

Me këtë ka kryer veprën penale Mbajtja në pronësi të paautorizuar të armëve nga neni 366 par. 1 të KPRK-së.

Andaj, gjykata në pajtim me nenet: 1, 2, 4, 7, 8, 17, 21, 38, 39, 40, 43, 69 dhe 70 të KPRK-së, si dhe në pajtim me nenin 364 dhe 365 të KPPRK-së, të pandehurit i shqipton:

**DËNIM ME GJOBË**

Të pandehurit Z. T., gjykata i shqipton dënim me gjobë në shumë prej 400.00€ (katerëqind euro).

II. Obligohet i pandehuri i lartcekur që në afat prej 30 ditësh nga dita e plotfuqishmërisë së këtij aktgjykimi ta paguaj gjobën. Nëse i pandehuri nuk dëshiron ose nuk mund të paguajë gjobën, gjykata konform nenit 43 paragrafi 3 i KPRK-së mund të zëvendësojë dënimin me gjobë me dënim me burgim, ku një ditë burgim llogaritet me njëzet (20) Euro gjobë.

III. Obligohet i pandehuri që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

IV. Konform nenit 366 të KPRK-së, të pandehurit gjithashtu i konfiskohet një armë e tipit "Husqvarna" , me nr.serik 05832, e kalibrit 9mm dhe një karikator me 6 fishekë të kalibrit 9mm, si mjet i kryerjes së veprës penale.

**A r s y e t i m**

Prokuroria Themelore në Prishtinë, me Aktakuzën e saj PP/I.nr.80/20, të datës 09.06.2020, e ka akuzuar të pandehurin Z. T., për shkak të veprës penale Mbajtja në pronësi të paautorizuar të armëve nga neni 366 par. 1 të KPRK-së.

Në shqyrtimin fillestar të mbajtuar me datë 10.01.2024, gjyqtari i vetëm gjykues pas udhëzimit të të pandehurit për të drejtat e tij, i pandehuri ka deklaruar se e pranon fajësinë për veprën penale e cila i vihet në varrë duke shtuar se ndihet i penduar për atë se çka ka ndodhur, ndërsa armën e ka mbatjur për arsye sigurie dhe jo për diçka tjetër, duke theksuar se është mbajtës i familjes andaj e ka lutur Gjykatën që të i shqiptojë një dënim sa më të butë dhe ka premtuar se në të armdhen nuk do të përsërisë sjellje të tilla dhe se jeton në botën e jashtme ku punon dhe kujdeset për familje.

Mbrojtësja e të pandehurit avokatja V. B., pas deklarimit të të pandehurit ka deklaruar se pas konsultimeve që ka bërë me të mbrojturin e saj i njëjti është penduar për veprën e kryer dhe e pranon fajëisnë e poashtu i premton Gjykatës se në të ardhmen nuk do të përsërisë asnjëherë veprën penale të kryer e poashtu do të bëhet anëtar i dobishëm i shoqërisë, andaj duke i pasur parasysh të gjtiha rrethanat lehtësuese e sidomos pranimin e fajësisë i ka propzouar Gjyjkatës që të mbrojturit të saj ti shqiptojë një dënim sa më të butë.

Prokurori i shtetit pas deklarimit të të pandehurit ka deklaruar se pajtohet me pranimin e fajësisë nga ana e të pandehurit, sepse ky pranim ka mbështetje në shkresat e lëndës si dhe bazën ligjore ne dispozitat e KPPK-së, andaj i ka propozuar Gjykatës që të njëjtin ta shpallë fajtorë dhe ta dënojë sipas ligjit.

Gjyqtari i vetëm gjykues, i bindur se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurit, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktike, analizojë dhe administrojë të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin faktik të saj, ndërkaq deklarata e pranimit të fajësisë është në përputhje me veprimet inkriminuese të të pandehurit të përshkruara më gjerësisht në aktakuzë, përkatësisht të përshkruara në dispozitiv të këtij aktgjykimi si më lartë. Andaj, gjykata vërtetoi bindjen në bazë të çmuarjes së lirë të provave dhe sipas bindjes së lirë, se i pandehuri me veprimet e tij është inkriminuar në veprën penale Mbajtja në pronësi të paautorizuar të armëve nga neni 366 par. 1 të KPRK-së. Andaj, të njëjtin edhe e shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurin e vlerёsoi pendimin për veprimet e tij, premtimin e dhënë para gjykatës se nuk do ta përsërisë veprime të tilla, e veçanërisht pranimin e fajësisë nga ana e të pandehurit, e si rrethana rënduese gjykata vlerësojë intensitetin e rrezikimit apo dëmtimit të vlerës së mbrojtur, dhe të njejtit i shqiptojë dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryesit, me shkallën e rrezikshmërisë shoqërore dhe përgjegjësinë e kryesit, me bindje se dënimi i tillë do të ndikoj në risocializimin dhe riedukimin e kryesit, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.1 dhe 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Gjykata përveç dënimit si në dispozitivin e këtij aktgjykimi , vendimin për konfiskimin e armës, konkretisht: arma e tipit "Husqvarna" , me nr.serik ..., e kalibrit 9mm dhe një karikator me 6 fishekë të kalibrit 9mm, si mjet i kryerjes së veprës penale, si në dispozitiv të këtij aktgjykimi, e ka marrë në bazë të nenit 366 par. 3 të KPRK-së.

Nga arsyet e cekura më lartë u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN.**

**P.nr.110/23 me datë 10.01.2024.**

**Gjyqtari i vetëm gjykues**

**Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.